किसी वस्तु, व्यक्ति अथवा शक्ति-सत्ता की जानकारी एवं पहचान हेतु शब्द (नाम) ही पूर्ण नहीं होता, अपितु शब्द (नाम) के पश्चात परन्तु साथ ही रूप का होना अत्यावश्यक होता है। जिस प्रकार शब्द के बिना वस्तु, व्यक्ति अथवा शक्ति-सत्ता आदि की जानकारी नहीं हो सकती। ठीक उसी प्रकार रूप के बिना वस्तु की पहचान नहीं हो सकती। अर्थात किसी वस्तु, व्यक्ति अथवा शक्ति-सत्ता की पहचान हेतु शब्द (नाम) तथा रूप दोनों की साथ-साथ ही उपस्थिति अनिवार्य है। “रूप, शब्द का अर्थवत् बोध मात्र ही होता है। अतः शब्द, रूप की जानकारी तथा रूप, शब्द का अर्थवत् बोध (पहचान) कराने वाली एक-दूसरे की अनिवार्य कड़ी है।” इस प्रकार संसार की किसी भी वस्तु, व्यक्ति अथवा शक्ति-सत्ता की जानकारी एवं पहचान हेतु शब्द (नाम) एवं रूप ये दोनों प्रधान ही नहीं अपितु अनिवार्य विषय है।